Title: Botošová Jolana, Hollého 4, 010 01 Žilina
Author: Dugovicova
Last saved by: Chvastek
Company: MSU

Materiál na rokovanie pre Mestské zastupiteľstvo v Žiline

VŠEOBECNE  ZÁVÄZNÉ NARIADENIE MESTA ŽILINA,
KTORÝM SA MENÍ  SPÔSOB URČENIA ÚHRADY, SPÔSOB PLATENIA ÚHRADY A VÝŠKA ÚHRADY ZA POSKYTOVANIE OPATROVATEĽSKEJ SLUŽBY 

Materiál obsahuje :
1. Návrh na uznesenie
2. Dôvodová správa
3. Materiál - Všeobecne záväzné nariadenie mesta Žilina, ktorým sa mení spôsob určenia          úhrady, spôsob platenia úhrady a výška úhrady za poskytovanie opatrovateľskej služby 

Predkladá :
Ing. Viliam Mikuláš,
prednosta mestského úradu

Vypracoval :
Anna Kozáková,
vedúca sociálneho oddelenia

V Žiline, dňa 14.6.2007

NÁVRH  NA  UZNESENIE

Všeobecne záväzné nariadenie č.      /2007

Všeobecne záväzné nariadenie Mesta Žilina, ktorým sa mení spôsob určenia úhrady, spôsob 
platenia úhrady a výška úhrady za poskytovanie opatrovateľskej služby 

Mestské zastupiteľstvo v Žiline

I.	konštatuje, že

1.	pred schválením neboli podané žiadne pripomienky

     II.	     schvaľuje
    
1.	Všeobecne záväzné nariadenie mesta Žilina, ktorým sa mení spôsob určenia úhrad, spôsob platenia úhrady a výška úhrady za poskytovanie opatrovateľskej služby  

III.	ukladá

Ing. Viliamovi Mikulášovi, prednostovi mestského úradu

1.   zabezpečiť vyhlásenie Všeobecne záväzného nariadenia mesta Žilina, ktorým   sa mení spôsob určenia úhrady, spôsob platenia úhrady a výška úhrady  za poskytovanie opatrovateľskej služby na úradnej tabuli mesta a na oficiálnych web stránkach mesta na dobu 15 dní
	Termín : 28.6.2007

Dôvodová správa
Návrh na zmenu, ktorou sa mení spôsob určenia úhrady, spôsob platenia úhrady a výška úhrady za poskytovanie opatrovateľskej služby 

	Opatrovateľská služba je perspektívna a veľmi žiadaná služba, ktorá starším a invalidným občanom zabezpečí možnosť ostať vo svojej domácnosti aj napriek tomu, že ich sebestačnosť sa znižuje. V súčasnosti sa staráme o cca 480 občanov prostredníctvom 139 opatrovateliek, ktoré koordinujú štyri pracovníčky sociálneho oddelenia. Mesto Žilina má dobre zabehnutú túto službu a záujem o ňu je trvalý. Dovoz obedov zabezpečujeme cca 180 osamelým a chorým občanom do domácnosti tromi autami a je tak žiadaný, že bolo potrebné vytvoriť poradovník. Po troch rokoch bez zmeny je potrebné vydať nové všeobecne záväzné nariadenie, nakoľko sa zmenili mnohé podmienky a čas ukázal, aké zmeny by veci prospeli.

V článku 1 všeobecného záväzného nariadenia sme pristúpili k hlbšiemu špecifikovaniu podmienok opatrovateľskej služby. Navrhujeme, aby sa služba poskytovala aj občanom, ktorí  majú trvalý pobyt mimo Žiliny a úhrada za opatrovateľskú službu sa zvýši o 30 %. 
Pri opatrovateľskej službe v rodine, kde sa narodili trojčatá, alebo do roka opakovane dvojčatá navrhujeme zrušiť povinnosť platiť za opatrovateľskú službu, nakoľko takéto služby sú veľmi zriedkavé a participácia mesta na sociálnej a hmotnej úrovni takejto rodiny je potrebná.

Článok 2 je zameraný na úhradu za opatrovateľskú službu, spôsob určenia úhrady, spôsob platenia úhrady, kde podmienky sú stanovené zákonom č. 195/1998 Z.z. o sociálnej pomoci v znení neskorších predpisov, v ktorom sa nič nemení. 

V článku 3 sa zameriavame na zákonom stanovené okruhy poskytovaných úkonov                  opatrovateľskou službou, ktoré sme rozšírili a sprehľadnili.

V bode 1.nevyhnutné životné úkony navrhujeme nasledovnú úpravu :	
						                              doterajšia 	navrhovaná
         úhrada   	     úhrada
a) bežné úkony osobnej hygieny rozšírené o
    údržbu lôžka 							  7,- Sk		         10,- Sk
b) kúpanie, vrátane umytia vlasov zo sumy	          	          		10,- Sk		         20,- Sk
c) donáška a dovoz obeda sa navrhuje rozčleniť
    na tri úkony
-   donáška, alebo dovoz jedného obeda				10,- Sk		         10,- Sk
-   donáška, alebo dovoz dvoch obedov			             -		         15,- Sk
-   podanie obeda						             -		           7,- Sk
d) dohľad							           12,- Sk		         15,- Sk
Konkrétne stanovenie úkonov bude prospešné pre opatrovaného aj mesto, kde je spravodlivejšie určený čas potrebný na výkon opatrovateľskej služby a tiež daná úhrada.

V bode 2. nevyhnutné práce v domácnosti :
a) donáška uhlia, dreva					           7,- Sk		        10,- Sk
b) nákup sa navrhuje rozčleniť na dva úkony
    -  nákup v najbližšom obchode				         12,- Sk		        12,- Sk
 -  nákup vo vzdialenejšom obchode a iné pochôdzky		                                      
   / pošta, lekár/							-		        20,- Sk
										                + cestovný lístok
c) práce spojené s udržiavaním domácnosti navrhujeme
    rozčleniť na dva úkony
    -  v jednoizbovom byte  - bežné upratovanie		             -		        35,- Sk		- týždenné upratovanie	           		         60,- Sk	                    65,- Sk	
d) varenie navrhujeme rozčleniť na tri úkony
    -  príprava raňajok						              -		         10,- Sk
    -  príprava a varenie obeda					         15,- Sk		         30,- Sk
    -  príprava a varenie večere					  -		         10,- Sk
e) pranie osobnej bielizne navrhujeme rozčleniť na dva úkony
    -   náplň jednej práčky  /pôvodne za 1 kg bielizne/	           8,- Sk		          8,- Sk	
    -   žehlenie						 	             -		        15,- Sk
Pri nevyhnutných prácach v domácnosti sa tiež ukázalo potrebné rozšíriť okruhy prác, podrobnejšie definovať varenie, najmä ktoré jedlo sa varí a príprava bola správne ohodnotená. Tiež pranie je rozdelené na samostatné pranie a žehlenie a tým klienti majú možnosť objednať si každú službu zvlášť. 
 
V bode 3. formy zabezpečenia kontaktu so spoločenským prostredím
a)  sprievod na vybavovanie úradných záležitosti		    30,- Sk/hod.	 30,- Sk/hod.
b)  sprievod k lekárovi – platba podľa času a potreby 
stráveného u lekára s opatrovaným občanom, ktorý
potvrdí svojím  podpisom					  -		20,- Sk/hod.
c) sprievod na kultúrne, spoločenské podujatia a prechádzky    5,- Sk/hod.	20,- Sk/hod.

Kontakt so spoločenským prostredím je časovo najnáročnejšia služba a z tohto dôvodu navrhujeme upraviť ceny za opatrovateľskú službu pre jednotlivé úkony tak, aby sa práca opatrovateľky využívala efektívne. 

Hodina opatery bez špecifikácie úkonov			    -			        30,- Sk
V poslednom bode navrhujeme vytvoriť možnosť, aby hlavne rodinný príslušník /ako opatrovateľ/ nepracoval podľa stanovených úkonov, ale mal určený len čas, podľa ktorého sa stanovuje úhrada za poskytovanú opatrovateľskú službu.

	Pri určovaní výšky platieb za jednotlivé úkony opatrovateľskej služby sme vychádzali z podrobného prieskumu celoslovenského trendu. Uvedenú úpravu cien a úkonov za opatrovateľskú službu navrhujeme mestu Žilina po troch rokoch, nakoľko táto navrhovaná úprava sa nám javí ako potrebná. 

           Predpokladáme, že úprava cien za úkony v opatrovateľskej službe bude mať za následok zvýšenie príjmovej časti rozpočtu mesta od 1.8.2007 do 31.12.2007  o 125 000,- Sk.  

 

Materiál

Mesto Žilina na základe § 6 zákona č. 369/1990 Zb. o obecnom zriadení vydáva toto všeobecne záväzné 
 
NARIADENIE,

ktorým sa mení spôsob určenia úhrady, spôsob platenia úhrady a výška úhrady za poskytovanie  opatrovateľskej služby  
 
č........./2007

Článok 1
Poskytovanie služby

1.	Opatrovateľská služba sa poskytuje obyvateľovi s trvalým pobytom na území Mesta Žilina. Opatrovateľská služba sa poskytne aj občanovi s prechodným pobytom, alebo bez pobytu na území Mesta Žilina so zvýšením úhrady o 30 %.
	Opatrovateľská služba sa poskytne občanovi, ktorý sa ocitol v sociálnej núdzi                  pre svoj nepriaznivý zdravotný stav  a potrebuje pomoc pri nevyhnutných životných úkonoch, nevyhnutných prácach v domácnosti a kontakte so spoločenským prostredím.
	Opatrovateľská služba sa poskytne v súlade so zákonom č. 195/1998 Z. z. aj vtedy, keď sa v rodine  narodili  naraz tri a viac detí, alebo opakovane počas dvoch rokov sa narodili dvojčatá.
	Opatrovateľská služba sa poskytne podľa § 15 zákona 195/1998 Z. z. aj dieťaťu do skončenia povinnej školskej dochádzky, ak mu starostlivosť nemôžu poskytnúť rodičia alebo občan, ktorý prevzal takéto dieťa do starostlivosti nahrádzajúcej starostlivosť rodičov na základe rozhodnutia príslušného orgánu.
2.	Opatrovateľskú službu poskytuje Mesto Žilina prednostne v byte občana spravidla  profesionálnymi opatrovateľkami. 

Článok 2
Úhrada za opatrovateľskú službu, spôsob určenia úhrady, spôsob platenia úhrady

1.	Občan je povinný platiť úhradu za poskytovanú opatrovateľskú službu zo svojho príjmu a majetku. Na účely úhrady za opatrovateľskú službu sa do príjmu občana započítava aj zvýšenie dôchodku pre bezvládnosť občana, ktorému sa opatrovateľská služba poskytuje. Občan nie je povinný platiť za  opatrovateľskú službu ak jeho príjem a príjem spoločne posudzovaných osôb je nižší, alebo sa rovná 1,2 násobku životného minima ustanoveného osobitným predpisom. Úhrada sa potom požaduje postupne od manžela, manželky, detí alebo  rodičov, podľa § 45 zákona 195/1998 Z. z. o sociálnej pomoci v znení neskorších predpisov.
2.	Úhrada za opatrovateľskú službu sa nepožaduje pri narodení troch detí naraz, alebo dvojčiat opakovane počas dvoch rokov.
3.	Pri opatere rodinnými príslušníkmi sa použije prednostne výpočet platby s hodinovou  sadzbou.
4.	Úhrada za opatrovateľskú službu v kalendárnom mesiaci sa určí podľa rozsahu                  poskytovaných nevyhnutných životných úkonov, nevyhnutných prác v domácnosti  a foriem zabezpečenia kontaktu so spoločenským prostredím v prepočte na  počet dní poskytovanej služby. Občanovi sa časť úhrady vráti, alebo tento občan doplatí   časť úhrady v kalendárnom mesiaci.
5.	Občan je povinný celkovú úhradu za poskytnutú opatrovateľskú službu zaplatiť             najneskôr do 15. dňa nasledujúceho kalendárneho mesiaca.

Článok 3
Výška úhrady

1.	Výška úhrad za nevyhnutné životné úkony, nevyhnutné práce v domácnosti a formy zabezpečenia kontaktu so spoločenským prostredím v rámci poskytovania opatrovateľskej služby je za 

Nevyhnutné životné úkony | úhrada za úkon prevedený jeden krát
a) bežné úkony osobnej hygieny vrátane holenia, pomoc pri obliekaní, pomoc pri presune na vozík a z vozíka, na lôžko a z lôžka, pomoc pri použití WC, postlatie, vyvetranie postele | 10,– Sk
b) kúpanie, vrátane umytia vlasov | 20,– Sk

c) donáška obeda, dovoz obeda alebo iného teplého jedla, pomoc pri podávaní jedla a pri pití
    donáška alebo dovoz jedného obeda
    donáška alebo dovoz dvoch obedov
    podanie obeda

10,– Sk 
15,– Sk
7,– Sk

d) dohľad | 15,– Sk/hodina
Nevyhnutné práce v domácnosti | úhrada za úkon prevedený jeden krát
a) donáška uhlia, dreva, vynesenie  popola, donáška vody, kúrenie vo vykurovacích telesách a ich čistenie | 10,– Sk

b) nákup a ďalšie nevyhnutné činnosti spojené s prevádzkou domácnosti nákup denných potrieb v najbližšom obchode
nákup vo vzdialenejšom obchodnom dome predpis liekov a ostatné pomôcky

12,– Sk
20,– Sk + cestovný lístok

c) práce spojené s udržiavaním domácnosti
    v jednoizbovom byte
bežné upratovanie (umytie riadu, vynesenie smetí, utretie linky, pozametanie)
týždenné upratovanie (vysávanie, utretie prachu, umytie hyg. zariadení, podláh)

35,– Sk

65,– Sk

d) príprava a varenie raňajok, obeda, prípadne olovrantu alebo večere
príprava raňajok
príprava a varenie obeda
príprava a varenie večere

10,– Sk
30,– Sk
10,– Sk

e) pranie osobnej bielizne 
náplň jednej práčky
žehlenie

8,– Sk
15,– Sk

Formy zabezpečenia kontaktu so spoločenským prostredím | úhrada za úkon prevedený jeden krát
a) sprievod na vybavovanie úradných záležitostí | 30,– Sk/hod
b) sprievod k lekárovi (lístok s časom podpísaný opatrovaným občanom) | 20,– Sk/hod
c) sprievod na kultúrne podujatia a iné verejné podujatia, prechádzky | 20,– Sk/hod
opatera bez špecifikácie úkonov | 30,– Sk/hod

Článok 4
Osobitné ustanovenie

1.	Poskytovanie opatrovateľskej služby podľa tohto nariadenia sa ďalej riadi Zákonom č.195/1998 Z. z. o sociálnej pomoci v znení neskorších predpisov, zákonom č. 71/1967 Zb. o správnom konaní, zákonom 601/ 2003 o životnom minime v znení neskorších  predpisov a primerane sa použije Zákon o rodine č. 94/1963Zb.

Článok 5
Záverečné ustanovenie

1.	Ruší sa Všeobecne záväzné nariadenie mesta Žilina č. 10/2003, ktorým sa stanovuje spôsob určenia úhrady, spôsob platenia úhrad a výška úhrady za poskytovanie opatrovateľskej služby.
2.	Schválené Mestským zastupiteľstvom v Žiline dňa ........................
3.	Bolo vyvesené 15 dní na úradnej tabuli mesta, a nadobúda účinnosť dňom 01. 08. 2007.

									Ivan Harman
								     primátor mesta Žilina